AARHUS: Tre ejendomme i Aarhus - blandt andet Vestergade 5 i hjertet af byen - har skiftet ejer i en større millionhandel.

Det er Poul Thyregod, der står bag e-handelsportalen Proshop, som har købt midtbyejendommen, som blandt andet huser Mulburry-butikken, samt Jægergårdsgade 144 samt Skanderborgvej 19 og 27, hvor der er en stribe boliglejligheder.

Sælgeren er Domis, som Aarhus-rigmanden Claus Hommelhoff står bag, samt investoren Jesper Lindgaard. Sælgerne købte tilbage i 2012 ejendommene for 103,2 millioner kroner af en anden århusiansk ejendomsudvikler, Bricks, skriver Ejendomswatch.

Nu er ejendommene blevet solgt til 125 millioner kroner.

- Jeg er forholdsvis ny i gamet (med ejendomshandel,red.), så jeg går efter noget her i Aarhus, hvor jeg bogstaveligt talt kan køre ned og sparke til soklen. Jeg administrerer det ikke selv, men jeg vil kunne følge med i udviklingen, siger Poul Thyregod til Ejendomswatch, der fortæller at hans samlede portefølje indenfor ejendomme nu er på 300 lejemål med både bolig og erhverv.